**Выкарыстанне навучальных практыкаванняў, якія спрыяюць асмысленню зместу і моўных асаблівасцей тэксту**

Сувязь развіцця маўлення з усімі раздзеламі навукі аб мове, урокамі літаратуры рэалізуецца найперш праз сістэму практыкаванняў, якія дапамагаюць узбагачаць слоўнікавы запас вучняў, выпрацоўваюць навыкі правільнага і мэтазгоднага выкарыстання розных граматычных формаў, спрыяюць засваенню нормаў літаратурнай мовы (арфаэпічных, арфаграфічных, акцэнталагічных і г. д.).

Прынцып тэкставага навучання ці ўвагі да тэксту, апоры на тэкст у яго жанрава-стылістычнай разнастайнасці патрабуе, каб вывучэнне моўных адзінак розных узроўняў вялося на матэрыяле тэкстаў, г. зн. з выяўленнем іх месца і ролі ў маўленні, з аднаго боку, і з другога – прыводзіла да складання тэкстаў як выніку навучання, г. зн. на аснове атрыманых ведаў выпрацоўваліся практычныя ўменні маўленчай дзейнасці – будаваць тэкст паводле звестак, правіл пра тэкст, пра яго будову, тып, стыль, жанр і адпаведна гэтаму ўжываць тыя ці іншыя сродкі мовы, якія адпавядалі б мэтазгоднасці, правільнасці, дапушчальнасці ў пэўнага тыпу тэкстаў.

Алгарытмізацыя - эфектыўны спосаб працы з тэкстам любога прадметнага зместу і ўзроўню складанасці. Пэўная паслядоўнасць аперацый, дзеянняў навучэнцаў у працы з тэкстам на любым навучальным прадмеце ўключае наступныя этапы:

1. успрыманне тэксту. Асаблівасць гэтага этапу заключаецца ў падрыхтоўцы вучняў да ўспрымання тэксту. Для актывізацыі ўвагі навучэнцаў, актуалізацыі неабходных ведаў і ўменняў выкарыстоўваюцца такія прыёмы працы з тэкстам:

- удакладненне тэмы і асноўнай думкі тэксту, з якім трэба будзе пазнаёміцца на ўроку (аналіз тэмы ўрока, якая дапаможа выйсці на тэму навучальнага тэксту, прагляд відэафільмаў той жа тэматыкі дапаможа навучэнцам правільна зрабіць высновы);

- аналіз назвы параграфа падручніка, праца з эпіграфам, знаёмства з ілюстрацыйным матэрыялам - схемамі, табліцамі і т. п.);

- прагназаванне зместу тэксту па назве параграфа, тэмы, малюнку, схеме (заданні тыпу: як вы думаеце, пра што тэкст; якую новую інфармацыю павінен змяшчаць тэкст; паспрабуйце здагадацца, з якіх частак складаецца тэкст; абгрунтуйце свой пункт гледжання);

- слоўнікавая праца, якая прадугледжвае ўдакладненне значэння ключавых слоў тэксту, ужо вядомых па папярэдняй працы, або новых тэрмінаў, якім даецца тлумачэнне ў тэксце;

- праглядавае чытанне (знаёмства з тэкстам з мэтай вызначэння яго тэмы, асноўнай думкі, структуры, наяўнасці пэўнай інфармацыі, графічных асаблівасцяў тэксту, з мэтай вызначэння таго, якім чынам выдзелена ключавая інфармацыя ці маюцца схемы, табліцы, малюнкі і т.п.).

2. разуменне асноўнага зместу тэксту. На гэтым этапе праводзіцца азнаямленчае чытанне тэксту: чытанне ўслых (настаўнікам або моцным вучнем) або чытанне самім сабе. Для актывізацыі ўвагі чытанне можа суправаджацца наступнымі відамі заданняў:

- пастаноўка мэтавага пытання, папярэднічае чытанне тэксту (чытаючы тэкст, вызначыце, якая інфармацыя з'яўляецца для вас новай, а якая вядомая);

- вызначэнне стылёвай прыналежнасці, тыпу тэксту;

- удакладненне тэмы (вызначце, ці правільна вы выказалі здагадку наконт тэмы тэсту, яго асноўнай думкі; якія памылкі дапушчаныя);

- падзел тэксту на сэнсавыя часткі і складанне плана (план можа быць прапанаваны пасля прачытання у выглядзе пераблытаных пунктаў ці радкоў тэксту (у дадзеным выпадку ў якасці дапаможнага візуальнага матэрыялу добра спрацуе выкарыстанне сервісу лёнінг апс), а прапанаваўшы своеасаблівую інтэлект-карту, настаўнік разам з вучнямі сам зробіць запіс-эскіз асноўных пунктаў плана на дошцы;

- складанне схем, табліц на аснове тэксту;

- падбор загалоўка;

- адказы на пытанні па змесце тэксту.

3. Інфармацыйна-сэнсавая перапрацоўка тэксту. Асаблівасць этапу заключаецца у тым, каб зразумець, запомніць тэкст і перадаць яго змест. Мэтазгодна арганізаваць працу па частках тэксту, якія вылучаныя вучнямі на папярэднім этапе. Настаўнік можа падабраць ілюстрацыйны матэрыял да кожнай з частак з мэтай падрабязнага вывучэння і запамінання зместу. Кожная структурная частка тэксту падвяргаецца аналізу (вылучэнне галоўнай і другараднай інфармацыі, ідэі, адпрацоўка выразнага чытання фрагмента тэксту, пераказ (кароткі, выбарачны, падрабязны), складанне канспекта, тэзіснага плана,);

4. Стварэнне свайго тэксту. Уменне ствараць свой тэкст у вуснай або пісьмовай форме (сачыненні розных жанраў, канспект, артыкул, памятку). На гэтым этапе можна арганізаваць групавую працу з тэкстам, выкарыстоўваючы сістэму сітуацыйных практыкаванняў.

5. Самааналіз на ўсіх этапах працы з тэкстам. Гэта самастойнае асэнсаванне таго, што раблю, як і навошта.

Навучанне напісанню сачынення-разважання – гэта, перш за ўсё, праца з тэкстам. Гэта, па-першае, чытанне і аналіз тэксту. Абавязкова на такіх уроках арганізуецца слоўнікава-стылістычная праца (падбярыце сінонімы да выразаў), лексічная работа (даць тлумачэнне названых слоў пры дапамозе слоўніка ці інтэрнет-рэсурсаў з падборам ілюстрацыйнага матэрыялу).

Напрыклад, на ўроку па тэме «Паўтарэнне па тэме "Фанетыка" па тэкстах, якія змешчаны ў практыкаваннях навучэнцам прапаную наступныя заданні:

1 група. Якая тэма аб'ядноўвае тэксты? Вызначце галоўную думку і дайце загаловак; выпішыце ключавыя словы і словазлучэнні.

2 група. Вызначце стыль і тып маўлення; абгрунтуйце прыкладамі з тэкстаў свае адказы.

3 група. Прааналізуйце тэкст правіла і складзіце на яго аснове кластар “Зычныя гукі”:



"Складанне кластара" (з тэорыі крытычнага мыслення) - адмысловая графічная арганізацыя матэрыялу, якая дазваляе сістэматызаваць і структураваць наяўныя веды. У цэнтры запісваецца ключавое слова і ад яго разыходзяцца стрэлкі-прамяні, паказваючы сэнсавыя палі таго ці іншага паняцця.

«Складанне синквейна". Синквейн (ад фр. cinquains, англ. cinquain) - гэта творчая праца, якая мае кароткую форму верша, які складаецца з пяці нерыфмаваных радкоў. Такую форму работы з тэкстам можна правесці як для асэнсавання і запамінання зместу мастацкага тэксту, так і пры аналізе лінгвістычнага матэрыялу.

 

1. Скарына

2. Граматны, вядомы

3. Выдаў, пераклаў, надрукаваў

4. Стаў вядомым беларускім першадрукаром

5. Вучоны

Працягваючы тэму, варта звярнуць увагу на такі від дзейнасці, як комплексная праца з тэкстам. Тэксты павінны быць цікавымі з пункту гледжання арфаграфіі, адрознівацца стылем, тыпам, лексікай, утрымліваць розныя сінтаксічныя канструкцыі. Імі могуць быць перш за ўсё фрагменты з твораў выдатных пісьменнікаў беларускай літаратуры.

Вырашаючы творчыя задачы, навучэнцы адчуваюць радасць далучэння да творчага мыслення, становяцца больш самастойнымі ў сваіх меркаваннях. Галоўным кірункам у навучанні становіцца ўжо не проста сума ведаў, а валоданне дадзенымі ведамі ў жыццёвых сітуацыях, што адказвае патрэбам сучаснага чалавека.

Прадстаўленыя прыёмы працы з тэкстам дазваляюць вырашаць такія маўленчыя задачы:

● вучыць бачыць, чуць і адчуваць тэкст;

● папаўняць маўленчую памяць навучэнца;

● узбагачаць слоўнікавы запас;

● прадуктыўна засвойваць навучальны матэрыял;

● прывіваць эстэтычны густ;

● фарміраваць уласнае меркаванне, выказваць яго, умець аргументаваць.